**OBRAZLOŽENJE OPĆEG DIJELA PETIH IZMJENA I DOPUNA PRORAČUNA**

**GRADA NOVSKE ZA 2020. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE PRIHODA I RASHODA, PRIMITAKA I IZDATAKA**

Krajem proračunske godine zadnjim izmjenama i dopunama proračuna provodi se usklađenje stavaka plana s realizacijom. Ovim petim izmjenama i dopunama proračuna izvršena su usklađenja na stavkama prihoda i rashoda prema raspoloživim činjenicama (realizacija, ugovori…), izvršeno je usklađenje izvora financiranja, a za odobrene projekte planirana dodatna sredstva pomoći. Prema Naputku Ministarstva financija na ime sredstava pomoći koja su primljena za povrate po godišnjim poreznim prijavama i pomoći na ime odgođeno plaćanja poreznih obveza poreza na dohodak, iskazan je primitak beskamatnog zajma.

Prema Računu prihoda i rashoda, prihodi poslovanja iskazani su sa smanjenjem za 210.765,00 kn tako da plan iznosi 77.427.453,00 kn. Prihodi od prodaje nefinancijske imovine smanjeni su za 780.051,00 kn te plan tih prihoda iznosi 2.656.596,00 kn. Primici od financijske imovine i zaduživanja povećani su za 2.800.000,00 kn. Iz navedenog proizlazi smanjenje plana proračuna za 1.818.184,00 kn ili 1,82 %. Prihodi i primici iznose 100.707.849,00 kn, rashodi i izdaci 99.726.543,00 kn, te manjak iz 2019. godine 981.306,00 kn.

Izvršeno je smanjenje prihoda od poreza za 40.000 kn na ime dodatnog udjela u prihodima od poreza i prireza na dohodak za financiranje javnih vatrogasnih postrojbi. Planirana sredstva pomoći povećana su za 950.072,00 kn ili 3,3 %, tako da plan prihoda pomoći iznosi 29.774.873,00 kn. Ministarstvo kulture odobrilo je dodatnih 2.500.000,00 kn za rekonstrukciju i dogradnju hotela Knopp. Izvršeno je smanjenje prihoda pomoći za rekonstrukciju doma u Rajiću radi usklađenja plana s potpisanim ugovorom o javnoj nabavi za 1.016.629,00 kn. Također, radi usklađenja plana i realizacije smanjeni su prihodi u iznosu od 200.000,00 kn za izgradnju rasvjete na pomoćnom igralištu NK „Libertas“ i sredstva pomoći Ministarstva pravosuđa za sufinanciranje izmjene stolarije na zgradi gradske vijećnice za 70.000,00 kn. Prihodi od imovine smanjeni su za 439.918,00 kn. Radi usklađenja plana i realizacije prihodi rudne rente smanjeni su za 700.000,00 kn. Istovremeno je u ovoj skupini prihoda iskazano povećanje prihoda od zakupa nekretnina u vlasništvu Grada za 120.000,00 kn i prihoda na ime zakupa poljoprivrednog zemljišta u vlasništvu države za 140.000,00 kn. Prihodi od upravnih i administrativnih pristojbi smanjeni su za 759.219,00 kn ili 7 %. Smanjenje je iskazano na prihodima po posebnim propisima za 567.219,00 kn (doprinos za šume 227.000,00 kn, naknada za zadržavanje nezakonito izgrađenih zgrada 25.000,00 kn, proračunski korisnici 284.325,00 kn…), prihodima komunalne naknade i doprinosa za 200.000,00 kn. Prihodi od prodaje proizvoda i robe te pruženih usluga i prihodi od donacije iskazani su s povećanjem za 78.500,00 kn. Zbog računovodstvenih pravila, iskazan je primitak donacije u naravi u iznosu od 70.500,00 kn na ime vrijednosti zemljišta koje je Vodovod Novska d.o.o vratio Gradu. Prihodi od prodaje nefinancijske imovine smanjeni su za 780.051,00 kn. Ministarstvo financija dalo je uputu, da se beskamatni zajam koji se vraća u idućoj godini iskazuje u proračunu kao primitak financijske imovine zbog čega je došlo do značajnog povećanja prihodovne strane proračuna, a s tim u vezi, radi uravnoteženja prihoda i rashoda, izvršeno je smanjenje prihoda od prodaje nefinancijske imovine.

Na rashodovnoj strani proračuna iskazano je povećanje rashoda poslovanja za 910.859,00 kn tako da plan iznosi 51.475.961,00 kn. Rashodi za nabavu nefinancijske imovine povećani su za 1.407.325,00 kn te plan tih rashoda iznosi 42.523.956,00 kn. Radi usklađenja plana i realizacije smanjeni su rashodi za zaposlene za 88.572,00 kn. U skupini materijalnih rashoda iskazano je povećanje rashoda za usluge u iznosu od 677.712,00 kn uz istodobno smanjenje rashoda za materijal i energiju za 132.693,00 kn, naknade troškova zaposlenima za 79.645,00 kn, ostalih nespomenutih rashoda poslovanja za 93.683,00 kn itd. Najvećim dijelom povećanje rashoda za usluge odnosi se na povećanje rashoda održavanja komunalne infrastrukture gdje je iskazano povećanje od 515.000,00 kn radi osiguranja potrebnih sredstava do kraja godine. U konačnici, materijalni rashodi iskazani su s povećanjem za 370.854,00 kn.

Financijski rashodi smanjeni su za 63.000,00 kn. Rashodi za financiranje interkalarne kamate po kreditu HPB-a koji je odobren za rekonstrukciju i dogradnju hotela Knopp smanjeni su za 60.000,00 kn. Kako je gotovo sigurno da se kredit u ovoj godini neće koristiti za financiranje navedene investicije jer su odobrena dodatna sredstva Ministarstva kulture u iznosu od 2.500.000,00 kn, stvorili su se uvjeti za smanjenje ovih rashoda.

Rashodi subvencija iskazani su s povećanjem od 784.641,00 kn ili 29,3 %. Tako je ovim izmjenama i dopunama osigurano sredstava za rashode subvencija u iznosu od 3.461.788,00 kn. Povećanje plana rashoda odnosi se na iskazivanje potpore male vrijednosti za prodaju zemljišta u zoni (razlika tržišne vrijednosti i stvarne uplate) u iznosu od 580.000,00 kn, te na iskazivanje donacija u naravi za poslovne prostore u vlasništvu Grada koje koriste naša trgovačka društva bez naknade u iznosu od 167.641,00 kn. Osigurana su potrebna sredstva do kraja godine za subvenciju kamatne stope u iznosu od 57.000,00 kn i sufinanciranje poduzetnika početnika u iznosu od 23.000,00 kn uz smanjenje rashoda na poziciji sufinanciranja poduzetnika početnika u gaming industriji za 45.000,00 kn.

Rashodi pomoći iskazani su sa smanjenjem za 57.771,00 kn radi usklađenja plana i realizacije.

Ostali rashodi konta skupine 38 povećani su za 301.497,00 kn. Sredstva su povećana za rashode tekućih donacija za 98.568,00 kn. Jednako kao i rashodi subvencija, u rashodima tekućih donacija iskazana je stavka donacije u naravi neprofitnim organizacijama za poslovne prostore Grada koje koriste udruge i ustanove bez naknade. Ukupno je na ime takvih donacija iskazano povećanje rashoda za 125.441,00 kn. Rashodi tekućih donacija iskazani sa smanjenjem odnose se na usklađenje dosadašnje realizacije i plana. Povećanje rashoda kapitalnih pomoći odnosi se na osiguranje dostatnih sredstava za projekt aglomeracije. Rashodi za nabavu nefinancijske imovine iskazani su s povećanjem za 1.407.325,00 kn. U ovoj skupini rashoda iskazano je povećanje rashoda za materijalnu imovinu-prirodna bogatstva, tj. rashodi za otkup zemljišta radi osiguranja potrebnih sredstava za otkup, ali i iskazivanje donacije u naravi na ime povrata zemljišta u zoni od Vodovoda Novska d.o.o. Rashodi za dodatna ulaganja na nefinancijskoj imovini povećani su za 1.231.271,00 kn, a najvećim dijelom se odnose na povećanje rashoda za rekonstrukciju i dogradnju hotela Knopp koji će se financirati iz sredstava pomoći u iznosu od 2.500.000,00 kn. Radi osiguranja odobrenih kreditnih sredstava za financiranje rekonstrukcije i dogradnje hotela Knopp, sredstva planom proračuna moraju biti osigurana u ukupnom iznosu, što je i ostvareno planom kroz trogodišnje razdoblje. Dakle, ta sredstva se izmjenama i dopunama ne smiju smanjiti iako raspolažemo činjenicom da ih nećemo koristiti ove godine. Zbog navedenog, odobrena sredstva u iznosu od 2.500.000,00 kn koja su osigurana u financijskom planu Ministarstva kulture, ovim izmjenama utječu na povećanje ukupnih rashoda projekta. Smanjenje rashoda u ovoj skupini iskazano je u projektu rekonstrukcije i opremanja doma u Rajiću u iznosu od 936.529,00 kn radi usklađenja plana i ugovorenog iznosa. Također, smanjenje rashoda iskazano je i za projekt Kulturnog centra za mlade u Jazavici radi osiguranja sredstava za provođenje postupka javne nabave.